《金缕曲 题凌芷沅《翠螺阁遗稿》》
清代·陆茜

独抱牙琴怨。忒无端、一弹再鼓，朱弦重断。天下伤心谁此似，恨朱终难填满。

叹岁月、暗中偷换。刻烛论诗人似玉，怎匆匆、镜里空花幻。

便梦也，抑何短。

翠螺眉黛红螺研。最凄凉、一般闲却，张郎斑管。剩有玉台酬唱稿，待付香檀梨板。

未读也、寸肠先乱。何况痴情侬亦累，算蚕丝、未了馀生喘。

愁病味，倍偿惯。